Ди къуэш республикэхэм
Илъэс 20 ирокъу
Адыгей. Республикэм и Iэтащхьэ ТхьэкIушынэ Аслъэнджэрий лэжьыгъэ IуэхукIэ хуэзащ фIэкIыпIэншэ медицинэ страхованэмкIэ федеральнэ фондым и унафэщI Карчевская Светланэ.
Адыгейм медицинэ страхованэмкIэ и IэнатIэр къызэрызэрагъэпэщрэ илъэс 20 зэрырикъум теухуауэ щIыналъэм къэкIуа хьэщIэмрэ республикэм и Iэтащхьэмрэ а унэтIыныгъэм и зыужьыныгъэм, гу зылъытапхъэхэм, нэгъуэщI Iуэхугъуэхэми тепсэлъыхьащ. А зэIущIэм кърихьэлIащ АР-м узыншагъэр хъумэнымкIэ и министр Мэрэтыкъуэ Рустамрэ фIэкIыпIэншэ медицинэ страхованэмкIэ щIыналъэ фондым и унафэщI Хьэгъэудж Мариетрэ.
Сом мелуан 70-м щIигъу
Къэрэшей-Шэрджэс. КъШР-м и прокуратурэм энергетикхэм сом мелуан 70-м щIигъу зыкIэщIаупщIауэ шэч ещI.
Республикэм и прокуратурэмрэ налог ятелъхьэным ехьэлIа щIэпхъаджагъэхэм ебэнынымкIэ щIыналъэ МВД-м и къудамэмрэ къэпщытэныгъэхэр щрагъэкIуэкIым «Карачаево-Черкесскэнерго» ОАО-м сом мелуан 70 щызэхадыгъуауэ къыщIагъэщащ.
КъызэрахутамкIэ, ОАО-р къэзыгъэсэбэпхэм яхуиутIыпщ электрокъарур зыхуэдизымрэ абы и уасэмрэ теухуауэ КъШР-м тарифхэмрэ уасэхэмкIэ и управленэ нэхъыщхьэм игъэхьа дэфтэрхэм къыщигъэлъэгъуащ «Карачаево-Черкесскэнерго» зэгухьэныгъэм «Юрэнергоконсалт» ООО-м электрокъарур къыхуиутIыпщыным тримыгъэкIуэда мылъку. АрщхьэкIэ апхуэдэ зэгурыIуэныгъэ щыIакъым. ЦIыхухэм яIэрыхьэ электрокъарум и уасэр зэрыдрагъэуеям къыхэкIыу сом мелуан 70-рэ мин 700-м нэблагъэ ядыгъуащ.
Уэрдокъуэ Женя.
